ประกันภัยยิ้ม แบงก์แห่ซื้อประกันจลาจล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

8...ทีมข่าวการเงิน 
เหตุการณ์ปาระเบิด วางระเบิดใส่สาขาของธนาคารกรุงเทพ หลังจากคำพิพากษาคดียึดทรัพย์ตัดสินออกมา แม้หน่วยงานที่รับผิดชอบจะบอกว่าไม่น่าเป็นห่วง แต่ในมุมมองของผู้บริหารธนาคาร คงจะไม่มีใครคิดเช่นนั้นแน่นอน
ปรากฏการณ์ความไม่สบายใจของนายแบงก์นั้น สะท้อนออกมาด้วยการซื้อประกันภัยเพิ่ม เพื่อคุ้มครองการจลาจล เพราะประกันภัยเดิมที่ทำไว้ไม่ครอบคลุมความเสี่ยงภัยที่คาดไม่ถึงว่าจะมีเกิดขึ้นในไทย 
นายสุรชัย ศิริวัลลภ ประธานเจ้าหน้าที่บริหาร บริษัท ไทยรับประกันภัยต่อ กล่าวว่า ตามมาตรฐานทั่วไปกรมธรรม์คุ้มครองความเสี่ยงภัยทุกชนิด (IAR) จะไม่คุ้มครองภัยก่อการร้าย หากต้องการความคุ้มครองลูกค้าต้องซื้อต่างหากและแม้จะซื้อ IAR ไปแล้ว ก็สามารถขอซื้อความคุ้มครองภัยก่อการร้ายภายหลังเพิ่มเติมได้
เมื่อรู้อย่างนี้ ธนาคารกรุงเทพจึงได้ซื้อประกัยภัยคุ้มครองภัยจลาจลเพิ่มเมื่อ 2 เดือนก่อน ประหนึ่งจะรู้ล่วงหน้ากำลังตกเป็นเป้าเล่นงานของกลุ่มคนเสื้อแดง 
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย เปิดเผยว่า บริษัทเป็นผู้รับประกันภัยทรัพย์สินธนาคารกรุงเทพและสาขาทั่วประเทศ ซึ่งตามเงื่อนไขกรมธรรม์จะคุ้มครองความเสี่ยงภัยทุกชนิดรวมถึงความเสี่ยงภัยด้านจลาจลด้วย แต่ไม่ขอเปิดเผยวงเงินความคุ้มครองว่าเป็นจำนวนเท่าไหร่
ทั้งนี้ เดิมธนาคารกรุงเทพซื้อประกันภัยจลาจลและภัยก่อการร้ายคุ้มครองเฉพาะสาขาที่อยู่ใน 3 จังหวัดภาคใต้ แต่ปัจจุบันได้ซื้อความคุ้มครองทั่วประเทศแล้ว
“2 เดือนที่ผ่านมาทางธนาคารกรุงเทพได้ซื้อประกันภัยเพื่อคุ้มครองความเสี่ยงจากการจลาจลในวงเงินที่เพิ่มขึ้น จากเดิมที่ซื้อคุ้มครองในวงเงินไม่สูงนัก” นายพนัส กล่าว
ไม่เพียงแต่ธนาคารกรุงเทพที่ตั้งหลักล่วงหน้าซื้อประกันภัยไปก่อนแล้ว แม้แต่ธนาคารที่ไม่ได้ถูกลากไปพัวพันกับการเมืองอย่างธนาคารกสิกรไทย ก็ควักเงินซื้อประกันภัยจลาจลเพิ่มเติมเช่นกัน
แหล่งข่าวจากธนาคารกสิกรไทย กล่าวว่า ผู้บริหารธนาคารมีการประเมินกันว่า จะเพิ่มความคุ้มครองประกันเผื่อการจลาจล ในแต่ละสาขาของธนาคารเพิ่มจากประกันหลักที่แต่ละสาขาได้ทำไว้ เพราะประกันสาขาส่วนใหญ่ที่ทำไว้ไม่ครอบคลุมทั้งหมด โดยเฉพาะสาขาในกรุงเทพฯ และปริมณฑล ปัจจุบันไม่ได้ทำคุ้มครองเผื่อการจลาจล
แหล่งข่าวเปิดเผยว่า ปัจจุบันสาขาที่ได้ทำประกันคุ้มครองเผื่อการจลาจลเป็นสาขาอยู่ในจังหวัดชายแดนภาคใต้ ซึ่งการซื้อประกันเพิ่มราคาก็ไม่ได้แพงกว่าประกันหลัก เพราะปัจจุบันประกันหลักทำทุกสาขาอยู่แล้ว
“ตอนนี้ธนาคารได้ทบทวนว่าจะเพิ่มประกันให้ครอบคลุมในจุดไหนบ้าง แต่ต้องดูในภาพรวม เพราะเดิมธนาคารมองว่าสาขาที่อยู่ห่างชุมชนก็ไม่ได้ให้ความสนใจ แต่ตอนนี้ก็ต้องดูว่าสาขาไหน จุดที่ตั้งใดที่อาจเกิดการ สร้างสถานการณ์ ก็จะทำประกันเพิ่มให้ครอบคลุมหมด” แหล่งข่าวจากธนาคารกสิกรไทย เปิดเผย
แหล่งข่าวจากธนาคารกสิกรไทยเปิดเผยว่า เชื่อว่าลูกค้ายังมาทำธุรกรรมตามสาขาของธนาคารพาณิชย์ตามปกติ เพราะเป็นช่วงเวลากลางวัน คงไม่ทำให้สาขาให้ห้างสรรพสินค้ามีจำนวนลูกค้าไปใช้บริการเพิ่มขึ้นจากเหตุการณ์นี้
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย กล่าวว่า ธนาคารไม่ได้มีการหารือในเรื่องนี้ เพราะทุกธนาคารจะมีแผนรองรับเหตุฉุกเฉินไว้แล้ว และเชื่อว่าในมุมมองของลูกค้าจะไม่หวั่นวิตกกับเหตุการณ์ ที่เกิดขึ้น เนื่องจากโอกาสที่จะเกิดความรุนแรงมีไม่มากนัก
ส่วนธนาคารอื่นคาดว่าจะมีการซื้อประกันตามแน่นอน หากประเมินว่าสถานการณ์รุนแรงและลุกลามไม่ได้เล่นเป็นรายแบงก์ แต่เล่นเหวี่ยงแห ทำลายอาคารและทรัพย์สินของธนาคารทุกแห่งเหมือนที่เกิดขึ้นใน 3 จังหวัดชายแดนภาคใต้
ดังนั้น คนที่จะได้รับประโยชน์จากการนี้คือ ธุรกิจประกันภัย ที่จะได้รับประโยชน์จากการได้รับเบี้ยประกันภัยที่มากขึ้น
แต่หากมองให้ลึกลงไป ธุรกิจประกันก็ไม่ได้รับประโยชน์มากมายก่ายกองอย่างที่คิด เพราะธนาคารพาณิชย์ส่วนใหญ่จะซื้อประกันของบริษัทในเครือที่ธนาคารถือหุ้นใหญ่ แบบเรือล่มในหนองทองจะไปไหน
หากธนาคารไหนเกิดเหตุ คนที่จะต้องจ่ายค่าเสียหายก็คือบริษัทประกัน แต่หากซื้อประกันไปแล้วไม่ได้รับความเสียหาย ก็เท่ากับบริษัทประกันภัยในเครือของธนาคารได้กำไร และธนาคารก็จะได้รับเงินคืนกลับในรูปของเงินปันผล 
แม้ธนาคารจะแห่ทำประกันภัยจลาจลก็ตาม เชื่อว่าคงไม่มีใครอยากให้เกิดเหตุการณ์ร้ายขึ้นในบ้านเมืองแน่นอน